TACLOBAN CITY- Pormal na nga bumalhin ha buhatan han alkalde an guintudlok nga mayor han Calbiga Samar nga hi Melchor Nacario.
Hi Mayor Nacario an opisyal nga guindeklara han Department of Interior and Local Government komo amay han mao nga bungto kasunod han
desisyon han Comelec en banc mahuman i-deny an motion for reconsideration nga guinpasaka ni Nicasio Abaigar ngan han dismissal han certiorari petition han korte Suprema.
Samtang, waray naman dapigi han DILG hi David Bacsal nga anay nalingkod ha mao nga pwesto mahuman sumaliwan han anay alkalde ha mao nga lugar nga hi Abaigar.
Manunumduman nga dida han May 2013, guinproklama han board of canvassers (BOCs) hi Abaigar kaupod an running mate nga hi Bacsal komo nagdaog pero dida han Oktobre 4 ha ruling han Comelec en banc, guinmanduan an BOCs nga magmugna hin usa nga special board of canvassers ha panguna ni Abigail Justine Lilagan.
Hi Abaigar in naatubang hin reklamo kasumpay han misrepresentation ha certificate of candidacy kon diin guindeklara hini nga hiya in usa nga rehistrado nga botante han Barangay Canticum, ngan guin-anak dida han Disyembre 15, 1951.
Pero ha desisyon han First Division han Comelec dida han Enero 28 nagawas nga hi Abaigar in dire rehistrado ha Canticum, kon diin permanent resident ini han Sacramento, California, ngan guin-anak dida han Disyembre 14, 1950.
war_Latn war_Latn war_Latn war_Latn war_Latn war_Latn war_Latn